62023TO0030_RES
T‑30/23. sz. ügy
Fly Persia IKE és Ali Barmodeh
kontra
az Európai Unió Szellemi Tulajdoni Hivatala
A Törvényszék végzése (kibővített hetedik tanács), 2024. február 8.
„Európai uniós védjegy – Felszólalási eljárás – Beavatkozás – Az eljárási szabályzat 173. cikkének (1) bekezdése és 179. cikke – Határidőn túl benyújtott válaszbeadvány – Az eljárási szabályzat 142–145. cikke – Alkalmazhatatlanság – Elutasítás”
Bírósági eljárás – Beavatkozás – A Törvényszék eljárási szabályzatának 179. cikkében szereplő határidőnek az EUIPO előtti eljárásban részt vevő valamelyik fél általi túllépése – Ezen szabályzat 173. cikke alapján a beavatkozás lehetetlensége – Következmény – Az említett szabályzat 142–145. cikke alapján a beavatkozás lehetetlensége
(A Bíróság alapokmánya, 40. cikk, második bekezdés, 53. cikk, első bekezdés; a Törvényszék eljárási szabályzata, 142–145. cikk, 173. és 179. cikk)
(lásd: 17–19., 21., 29–32. pont)
Összefoglalás
Öt bíróból álló kibővített tanácsban eljárva a Törvényszék nem engedte meg az Európai Unió Szellemi Tulajdoni Hivatala (EUIPO) fellebbezési tanácsa előtti eljárásban részt vevő Dubai Aviation Corp. számára, hogy beavatkozó félként részt vegyen a Törvényszék előtti eljárásban azt követően, hogy túllépte a válaszbeadvány benyújtására a Törvényszék eljárási szabályzatának 173. és 179. cikke értelmében nyitva álló határidőt. E rendelkezések különös szabályokat írnak elő a szellemi tulajdonjogok terén a fellebbezési tanács előtti eljárásban részt vevő, a felperestől eltérő fél Törvényszék előtti beavatkozására vonatkozóan. (
1
) A Törvényszék által hozott végzés szerint a beavatkozásra vonatkozó általános rendelkezések, tudniillik e szabályzat 142–145. cikkei, nem alkalmazhatók azon félre, aki elveszítette annak lehetőségét, hogy az említett szabályzat 173. cikkének megfelelően beavatkozó félként részt vegyen a Törvényszék előtti eljárásban.
A jelen ügyben a felperesek, a Fly Persia IKE és Ali Barmodeh, egy európai uniós védjegy lajstromozása iránti kérelmet nyújtottak be az EUIPO‑hoz. A Dubai Aviation Corp. felszólalást nyújtott be e lajstromozással szemben. Az EUIPO felszólalási osztálya részben helyt adott a felszólalásnak. Az e határozattal szembeni fellebbezést az EUIPO fellebbezési tanácsa elutasította (a továbbiakban: megtámadott határozat).
A Törvényszék Hivatalához benyújtott keresetlevelükkel a felperesek a megtámadott határozat megsemmisítése iránti keresetet indítottak. A keresetlevelet 2023. február 13‑án kézbesítették a Dubai Aviation Corp.–nak, mint a fellebbezési tanács előtti eljárásban részt vevő félnek. E társaság 2023. április 26‑án nyújtotta be a Törvényszék Hivatalához a „Válaszbeadvány” című iratot, túllépve így az eljárási szabályzat 179. cikke (
2
) alapján számára előírt határidőt.
A Törvényszék álláspontja
Először is a Törvényszék kiemeli, hogy a Törvényszék előtti eljárás felperestől eltérő, a fellebbezési tanács előtti eljárásban részt vevő fél Törvényszék előtti jogállását az eljárási szabályzat 173. cikke szabályozza. Amennyiben a fellebbezési tanács előtti eljárásban részt vevő ilyen fél nem nyújtott be válaszbeadványt a keresetlevélre az eljárási szabályzat 179. cikkében e tekintetben előírt határidőn belül, nem minősül félnek a Törvényszék előtt. E határidő leteltét követően a Törvényszék előtti eljárás során tehát nem terjeszthet elő észrevételeket.
A jelen ügyben a Dubai Aviation Corp. a válaszbeadvány benyújtására előírt határidő lejárta előtt semmilyen eljárási iratot nem nyújtott be, és válaszbeadványát e határidőn túl nyújtotta be. Ezenkívül nem hivatkozott olyan rendkívüli körülmények fennállására, amelyek előre nem látható körülményeknek vagy vis maiornak minősülnének. Ennélfogva a Dubai Aviation Corp. nem vált a Törvényszék előtti eljárásban beavatkozóként féllé az eljárási szabályzat 173. cikkének (1) és (2) bekezdése szerint.
Másodszor a Törvényszék megvizsgálja, hogy a Dubai Aviation Corp. beavatkozása megengedhető‑e az eljárási szabályzat 142–145. cikke alapján, amely meghatározza a beavatkozási kérelmek Törvényszékhez való benyújtására és vizsgálatára vonatkozó általános szabályokat. E feltevés lehetővé tenné számára, hogy általános határidővel (
3
) rendelkezzen.
Márpedig a Törvényszék megjegyzi, hogy e rendelkezéseket, amelyek a szabályzat közvetlen keresetekre vonatkozó harmadik címének részét képezik, a negyedik címben említett, a szellemi tulajdonjogokkal kapcsolatos jogvitákra vonatkozó eljárásokra is alkalmazni kell, e negyedik cím különös rendelkezéseire is figyelemmel. Mivel a negyedik cím különös szabályokat ír elő – az eljárási szabályzat 173. és 179. cikkében – a fellebbezési tanács előtti eljárásban részt vevő, a felperestől eltérő fél Törvényszék előtti beavatkozására vonatkozóan, e szabályzat 142–145. cikke e félre nem alkalmazható.
Következésképpen a Törvényszék megállapítja, hogy a Dubai Aviation Corp., miután elveszítette annak lehetőségét, hogy az eljárási szabályzat 173. cikkének megfelelően az eljárásban beavatkozó félként részt vegyen, nem engedhető meg, hogy e szabályzat 142–145. cikke alapján beavatkozzon. Így kizárt, hogy az említett szabályzat 143. cikkének (1) bekezdésében előírt határidő legyen vele szemben alkalmazható.
(
1
)	Az eljárási szabályzat 173. cikkének (1) és (2) bekezdése értelmében: „a fellebbezési tanács előtti eljárásban részt vevő felek – a felperes kivételével – beavatkozó félként vehetnek részt a Törvényszék előtti eljárásban, amennyiben a keresetlevélre az előírt alakiságok és határidő betartásával válaszolnak.”„A fellebbezési tanács előtti eljárásban részt vevő felek – a felperes kivételével – a válaszbeadvány benyújtására előírt határidő lejártát megelőzően azáltal, hogy eljárási iratot nyújtanak be, a Törvényszék előtti eljárásban beavatkozó féli minőséget nyernek. Amennyiben a keresetlevélre az előírt alakiságok és határidő betartásával nem válaszolnak, megszűnik a Törvényszék előtti beavatkozó féli jogállásuk.” Az eljárási szabályzat 179. cikke kifejti, hogy a fellebbezési tanács előtti eljárásban részt vevő felek – a felperes kivételével – a keresetlevél kézbesítésétől számított két hónapos határidőn belül nyújtanak be válaszbeadványt.
(
2
)	E rendelet 60. cikkével együttesen értelmezve.
(
3
)	Az eljárási szabályzat 143. cikkének (1) bekezdése szerint a beavatkozási kérelmeket az eljárást megindító keresetlevélre vonatkozó közleménynek az Európai Unió Hivatalos Lapjában való közzétételétől számított hathetes határidőn belül kell előterjeszteni.